**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/1333-7/2020.

**156/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**Magyar Kézilabda Szövetség Országos Tornaterem Felújítási Program VI. ütemű program tárgyában készült megállapodás tervezet elbírálásáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. **Elfogadom** a **Magyar Kézilabda Szövetség (**továbbiakban: **MKSZ) által** **megküldött megállapodás-tervezetet és a pontosított műszaki tartalmat** – mely a határozat mellékletét képezi – az Országos Tornaterem Felújítási Program *„Komplex sportcsarnok és tornaterem felújítási program”* keretében a Tiszavasvári Város Önkormányzata tulajdonában és a Városi Kincstár vagyonkezelésében lévő, **Városi Sportcsarnokban** (4440 Tiszavasvári, Petőfi u. 1-3., 2448/6 hrsz) megvalósuló felújításra vonatkozóan.
2. Megállapítom, hogy a 9/2020. (I. 30.) Kt. számú határozatban pályázat nyertessége esetén vállalt gazdagodás megtérítési előleget az EMMI döntése értelmében nem kell megtérítenie az önkormányzatnak, így a költségvetésben sem kell előirányzatot biztosítani rá.
3. Jelen döntésemről értesítem a Városi Kincstár igazgatóját, és felkérem, hogy a megállapodást írja alá.
4. Intézkedem az önkormányzat és a Városi Kincstár által aláírt megállapodás megküldéséről az MKSZ részére.

**INDOKOLÁS**

Az **MKSZ** által kiírt **Országos Tornaterem Felújítási Program**jának keretében a *„Komplex sportcsarnok és tornaterem felújítási program”* pályázati kategóriában 2020. januárjában az önkormányzat pályázatot nyújtott be a Tiszavasvári Város Önkormányzata tulajdonában lévő, a Városi Kincstár Tiszavasvári vagyonkezelésében álló, 2448/6 hrsz.-ú, 4440 Tiszavasvári, Petőfi u. 1-3. szám alatti Városi Sportcsarnokot érintő beruházásokra:

- a tetőszerkezet teljes felújítása – a bevilágító ablakok kivételével

- a belső nyílászárók állományának teljes cseréje

- a csatlakozó kábelrendszer és elosztószekrény cseréje

- a tetőn kialakítandó napelem rendszer

A Tiszavasvári Város Önkormányzata Képviselő Testülete a fent említett beruházások megvalósításáról a 9/2020. (I. 30.) számú Kt. határozatában döntött.

2020. június 30-án kaptunk tájékoztatást arról, hogy az önkormányzat pályázatát elfogadták és elnyerte a támogatást. A műszaki tartalom pontosításáról 2020. decemberében kaptunk tájékoztatást, mely szerint a fent felsorolt beruházások közül **a belső nyílászárók teljes cseréje** nem fog megvalósulni tekintettel az MKSZ által korábban megtartott helyszíni bejárásra és a pályázatban rendelkezésre álló fedezetre

A pályázatban szereplő beruházások megvalósulásához az MKSZ megpályáztatta a kivitelezési munkálatokat a pontosított műszaki tartalommal, és kiválasztotta a **nyertes kivitelezőt**, aki a **VIRTEM Építő Kft.** (1032 Budapest, Bécsi út 165.).

A Tiszavasvári Város Önkormányzatának a gazdagodási megtérítési előleget nem kell megfizetnie az MKSZ-nek, tekintettel az alábbiakra.

Az Emberi Erőforrások Minisztériuma (továbbiakban: EMMI) által 2019. július 30. napon, a sportfejlesztési program támogatása tárgyában hozott jóváhagyó határozata vonatkozásában az **MKSZ** a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI: 30.) Korm. rendelet 10. § (5a) bekezdésében, valamint a társasági adóról és az osztalékadóról szóló 1996. évi LXXXI. törvény 22/C. § (4c) bekezdésben foglaltaknak megfelelően 2020. március 13-án **módosítási kérelmet nyújtott be a sportfejlesztési program támogatásának mértékére vonatkozóan**. Az EMMI a sportfejlesztési program módosítására irányuló MKSZ által benyújtott kérelmet 2020. április 9-én **jóváhagyta**. A **módosító határozat értelmében** a sportfejlesztési program megvalósításához **a Pályázó részéről szükséges önrész összege 0,- Ft** (azaz nulla forint)

A pályázatban foglaltak alapján összeállított műszaki dokumentációban meghatározott építési munkák megkezdéséhez szükséges a határozattervezetben szereplő megállapodás, mely az MKSZ, a Tiszavasvári Város Önkormányzata, mint Tulajdonos és Városi Kincstár Tiszavasvári, mint Vagyonkezelő között jön létre. A pályázat megvalósítása kapcsán felmerült az amperbővítés, melyre főként a korábbi TAO pályázat keretében megvalósult beruházás működőképessége érdekében van szükség. Ezt a jelenlegi beruházásban szerettük volna megvalósítani, azonban ez már nem fért bele a pályázati keretbe, így a közműfejlesztést az önkormányzat saját erőből fogja finanszírozni.

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

 *A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

 **A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

 **Fentiek alapján a kialakult járványügyi helyzetre való tekintettel a rendelkező részben foglaltak szerint döntöttem.**

Tiszavasvári, 2020. december 17.

 **Szőke Zoltán**

 **polgármester**